ઇન્ડિયન ટેલિવિઝન પર ‘કૌન બનેગા કરોડપતિ’ની દસમી સિઝન શરૂ થવામાં છે. શો સુપરહિટ જવાની ભવિષ્યવાણી થઈ ચૂકી છે અને આગાહી જ્યોતિષીઓએ નહીં, પરંતુ કોઈપણ સિરિયલના પાસ્ટ રૅકોર્ડ પરથી અંદાજ બાંધનારા નિષ્ણાતોએ કરી છે, એટલે સાચી પડવાના ચાન્સીસ વધુ છે. શોની જાહેરખબર મહિનાઓથી ચારેકોર થવા લાગી છે. આપણે ત્યાં કોઈપણ પ્રોગ્રામને સફળ બનાવવા માટે એમાં થોડો કરુણરસ ઉમેરવાની પરંપરા છે. કેબીસીના ટીવી પ્રમોશનમાં પણ આવી જ ટ્રિક અજમાવાઈ. હોસ્ટ અમિતાભ બચ્ચનની સામે હૉટ સીટ પર બેઠેલો ટેક્સી ડ્રાઇવર લખન પોતાના પુત્ર માટે કરેલા સંઘર્ષની વાત કરે છે. અફકોર્સ આ કોઈ રિયલ કોન્ટેસ્ટેન્ટ નહીં, પણ મૉડેલ છે, જે કહે છે કે દીકરાને સારી સ્કૂલમાં મૂકવા માટે મોટું ઘર વેચીને નાના ઘરમાં રહેવા ગયો. પછી ખર્ચ વધ્યો તો રાત-દિવસ મહેનત કરવા લાગ્યો અને હવે દીકરાને એન્જિનિયરિંગ કૉલેજમાં દાખલ કરવા માટે ફીની વ્યવસ્થામાં પડ્યો છે.